## Odluka o obveznoj rezervi banaka i štedionica u stranoj valuti

### NN 88/1998 (26.6.1998.), Odluka o obveznoj rezervi banaka i štedionica u stranoj valuti

# **HRVATSKA NARODNA BANKA**

Na temelju članka 11. i 67. stavka 1. točke 7. i 16. Zakona o Hrvatskoj
narodnoj banci ("Narode novine" br. 35/95 - pročišćeni tekst), Savjet Hrvatske
narodne banke na sjednici održanoj 23. lipnja 1998. godine, donio je

## **ODLUKU**

### **O OBVEZNOJ REZERVI BANAKA I ŠTEDIONICA U STRANOJ VALUTI**

I.

Banke i štedionice dužne su obračunavati i održavati/izdvajati obveznu
rezervu u stranoj valuti u visini, na način i u rokovima što su utvrđeni
ovom Odlukom.

II.

Banke i štedionice obračunavaju obveznu rezervu po stopi od 55% na osnovicu
koju čini devizna štednja stanovništva s preostalim rokom dospijeća do
3 mjeseca. Banke ne izdvajaju obveznu rezervu u stranoj valuti na "staru"
deviznu štednju stanovništva pretvorenu u javni dug Republike Hrvatske.

III.

Obveznu rezervu iz ove Odluke banke i štedionice obračunavaju za obračunsko
razdoblje od četiri tjedna, počevši od ponedjeljka. Obračunska razdoblja
mijenjaju se svaka četiri tjedna.

Obračun obvezne rezerve banke i štedionice sastavljaju u ponedjeljak,
osmi dan po isteku obračunskog razdoblja.

Održavanje obvezne rezerve prema ovoj Odluci počinje u srijedu, dva
dana nakon sastavljanja obračuna, i traje četiri tjedna. Razdoblje održavanja
mijenja se svaka četiri tjedna.

IV.

Obračun obvezne rezerve obavlja se u kunama prema prosječnom dnevnom
stanju osnovice za obračun u smislu točke II. ove Odluke za obračunsko
razdoblje.

Prosječno dnevno stanje obračunske osnovice za jedno obračunsko razdoblje
izračunava se u kunama tako da se zbroje dnevna stanja obračunske osnovice,
preračunata u kune, svakog radnog dana i dobiveni zbroj podijeli brojem
radnih dana tog obračunskog razdoblja. Prilikom izračuna kunske protuvrijednosti
dnevnog stanja obračunske osnovice primjenjuju se srednji tečajevi Hrvatske
narodne banke koji vrijede za taj radni dan. Radnim danom smatra se i subota.

Iznos obvezne rezerve izračunava se u kunama primjenom propisanog postotka
iz točke II. na osnovicu izračunatu u kunskoj protuvrijednosti u skladu
sa odredbama stavka 2. ove točke.

V.

Od obvezne rezerve, obračunate u smislu ove Odluke, banke i štedionice
mogu određeni postotak, a najviše 50%, održavati prosječnim dnevnim stanjem
naračunima likvidnih deviznih potraživanja u razdoblju održavanja.

Iznimno, banke i štedionice mogu obveznu rezervu u stranoj valuti održavati
prosječnim dnevnim stanjem na računima likvidnih deviznih potraživanja
različito od odredbi stavka 1. ove točke i to:

- u visini od najviše 95% u razdoblju održavanja koje počinje 16. rujna
1998. godine;

- u visini od najviše 90% u razdoblju održavanja koje počinje 14. listopada
1998. godine;

- u visini od najviše 85% u razdoblju održavanja koje počinje 11. studenog
1998. godine;

- u visini od najviše 80% u razdoblju održavanja koje počinje 9. prosinca
1998. godine;

- u visini od najviše 75% u razdoblju održavanja koje počinje 6. siječnja
1999. godine;

- u visini od najviše 70% u razdoblju održavanja koje počinje 3. veljače
1999. godine;

- u visini od najviše 65% u razdoblju održavanja koje počinje 3. ožujka
1999. godine;

- u visini od najviše 60% u razdoblju održavanja koje počinje 31. ožujka
1999. godine;

- u visini od najviše 55% u razdoblju održavanja koje počinje 28. travnja
1999. godine.

Postotak obračunate obvezne rezerve u stranoj valuti koji se održava
u smislu stavka 1. ove točke određuje banka, odnosno štedionica, a jednom
određeni postotak banka i štedionica može promijeniti (u granicama postavljenim
stavkom 1. ove točke) na dan sastavljanja obračuna obvezne rezerve za sljedeće
razdoblje održavanja.

Prosječno dnevno stanje računa iz stavka 1. ove točke izračunava se
anologno stavku 2. točke IV. ove Odluke te ne smije biti manje od postotnog
udjela obračunate obvezne rezerve, određenog u smislu ove točke.

VI.

Obvezi iz točke V. ove Odluke banke i štedionice dužne su udovoljavati
prosječnim dnevnim stanjem likvidnih deviznih potraživanja na računima
kod prvoklasnih banaka u zemljama OECD-a čiji najniži rejting prema međunarodnoj
standardizaciji agencija Standard & Poors i Fitch IBCA glasi: AA-;
odnosno prema agenciji Moodyžs: Aa3.

VII.

Preostali dio obračunate obvezne rezerve, po odbitku postotnog udjela
određenog u smislu točke VI. ove Odluke, banke i štedionice izdvajaju na
račune Hrvatske narodne banke. Izdvajanje obvezne rezerve prema ovoj Odluci
može se izvršiti u USD i/ili DEM, prema odluci banke ili štedionice. Obveza
u stranoj valuti izračunava se primjenom srednjeg tečaja Hrvatske narodne
banke na dan uplate.

Izdvajanje (uplata) se obavlja u ponedjeljak, na dan sastavljanja obračuna
i vrijedi do sljedećeg izdvajanja. Poravnanje na računima Hrvatske narodne
banke nastupa u srijedu, dva dana nakon uplate, odnosno na dan početka
razdoblja održavanja.

VIII.

Obračun održavanja dijela obvezne rezerve banaka i štedionica u stranoj
valuti sastavlja se u kunama u smislu točke V. i VI. ove Odluke. Banke
i štedionice obračun održavanja sastavljaju u srijedu, prvi dan po završetku
tog razdoblja održavanja, odnosno dva dana nakon obračuna obvezne rezerve
za novo razdoblje održavanja.

IX.

Ukoliko banka ili štedionica ne održava i/ili ne izdvaja obveznu rezervu
u smislu ove Odluke na nedostajuća sredstva plaća se kamata po stopi koju
određuje Hrvatska narodna banka.

X.

Banke i štedionice koje nemaju veliko ovlaštenje obvezu izdvajanja i
održavanja obvezne rezerve u skladu s ovom odlukom izvršavat će preko banke
s velikim ovlaštenjem.

XI.

Guverner Hrvatske narodne banke donijet će pobliže Upute za provedbu
ove Odluke.

XII.

Ova Odluka stupa na snagu danom objave u "Narodnim novinama", a primjenjuje
se od 14. rujna 1998. godine kada banke i štedionice sastavljaju prvi obračun
obvezne rezerve za obračunsko razdoblje od 10. kolovoza do 6. rujna 1998.
godine.

O. br. 444/98.
Zagreb, 23. lipnja 1998.

Predsjednik Savjeta
Hrvatske narodne banke
guverner
Hrvatske narodne banke
**dr. Marko Škreb,** v. r.

Odluka, NN 88/1998-1207